

 LĒMUMS

Ādažos, Ādažu novadā

2025. gada 28. augustā **Nr.** **356**

**Par izmaiņām Centrālās pārvaldes Personāla nodaļas struktūrā**

Pamatojoties uz Ādažu novada pašvaldības domes 24.04.2025. sēdes protokolu Nr. 9, 52.§ „Par Ādažu novada sadarbības teritorijas civilās aizsardzības komisijas aktivitātēm” tika nolemts organizēt Civilās aizsardzības un ugunsdrošības speciālista amata vietas izveidi pašvaldībā pastāvīgu darbu veikšanai un normatīvo aktu izstrādei civilās aizsardzības (turpmāk - CA) jomā.

CA eksperts pašvaldībā ir būtiski svarīgs speciālists, jo viņa galvenais uzdevums ir plānot pašvaldībai piekritīgas nepieciešamās darbības, lai nodrošinātu sabiedrības drošību ārkārtas situācijās. Amatam ir piekritīgi šādi galvenie pienākumi:

1. Veikt operatīvās un citas informācijas savākšanu, analīzi, apkopošanu CA sistēmas ieviešanai, uzturēšanai un uzlabošanai un nodošanu Valsts ugunsdzēsības un glābšanas dienestam (VUGD), pašvaldības vadībai un Ādažu novada sadarbības teritorijas CA komisijai.
2. Aktualizēt pašvaldības CA plānu.
3. Izstrādāt un aktualizēt vadlīnijas pašvaldības kritiskās infrastruktūras un darbinieku noteikšanai un uzturēšanai, lai nodrošinātu pašvaldības noteiktu funkciju izpildi apdraudējuma un krīzes situācijās, kā arī uzraudzīt vadlīniju ieviešanu un izpildi.
4. Organizēt periodiskas apmācības pašvaldības darbiniekiem CA jautājumos.
5. Izstrādāt informatīvus materiālus iedzīvotājiem par rīcību ārkārtas un krīzes situācijā.

Amata vietas izveidošanai un uzturēšanai 2025. gadā nebūs ietekmes uz pašvaldības budžetu, jo finanšu līdzekļi no š.g. septembra līdz decembrim 12 452 *euro* (alga, sociālās garantijas un nodokļi) ir pieejami Centrālās pārvaldes budžeta tāmē kā ietaupījums no amatu vakancēm. 2026. gadā ietekme uz pašvaldības budžetu būs līdz 48 356 *euro*.

Pamatojoties uz Pašvaldību likuma 10. panta pirmās daļas 14. punktu, Valsts un pašvaldību institūciju amatpersonu un darbinieku atlīdzības likuma 2. panta pirmās daļas 14. punktu, Ministru kabineta 2022. gada 26. aprīļa noteikumiem Nr. 262 “Valsts un pašvaldību institūciju amatu katalogs, amatu klasifikācijas un amatu apraksta izstrādāšanas kārtība” un domes Finanšu komitejas 20.08.2025. atzinumu, Ādažu novada pašvaldības dome

NOLEMJ:

1. Ar 2025. gada 1. septembri:
	1. izveidot Centrālās pārvaldes Personāla nodaļas struktūrā jaunu amatu “Civilās aizsardzības eksperts” (profesijas kods *2422 10),* saime 8, līmenis V, algu grupa 10, mēnešalga 2 015 *euro,* uz nenoteiktu laiku;
	2. veikt grozījumus Ādažu novada pašvaldības domes 27.12.2024. lēmuma Nr. 515 „Par pašvaldības amatpersonu un darbinieku mēnešalgām 2025. gadā” 2. pielikuma sadaļā “Personāla nodaļa” (pielikumā) šī lēmuma 1.1. apakšpunkta izpildei.
2. Centrālās pārvaldes Grāmatvedības nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU